**Mobilusis laiškininkas atvyksta**

**Jau rugpjūčio 1 dieną Rokiškio rajone darbą pradeda vadinamieji mobilieji laiškininkai. Nuo šiol kaimiškųjų vietovių gyventojai galės patys pasirinkti patogiausią būdą, kaip ir kur pasinaudoti pašto paslaugomis. Ar jau žinote, kaip į namus išsikviesti laiškininką?**

Laiškininkai, kaip įprastai, kasdien į namus atvyks atnešti laiškus ir siuntas, laikraščius, pensijas ar socialines išmokas, tačiau bus aprūpinti moderniomis darbo priemonėmis, kurios kasdienes pašto paslaugas leis suteikti greičiau ir patogiau. Visos pašto paslaugos galės būti suteikiamos namuose, nekeliant iš jų kojos. Didžiausia naujovė – atsirasianti galimybė išsikviesti laiškininką į namus, kad šis suteiktų pageidaujamų pašto paslaugų.

**Kaip bus teikiamos pašto paslaugas?**

Darbą pradėsiantys mobilieji laiškininkai žmonėms suteiks galimybę patiems pasirinkti patogiausią ir priimtiniausią būdą pasinaudoti reikiamomis pašto paslaugomis. Nuo šiol į Jūsų namų duris laiškininkas pasibels ne tik tomis dienomis, kai jo krepšyje gulės prenumeruotas laikraštis, adresuotas laiškas ir turima išmokėti socialinė išmoka, bet ir tada, kai prireikus išsiųsti ar atsiimti pašto siuntą gaus Jūsų specialų iškvietimą telefonu. **Norėdami išsiųsti laišką arba siuntą, t. y. pasinaudoti pašto paslaugomis, mobilųjį laiškininką į namus išsikviesti galėsite paskambinę bendruoju Lietuvos pašto informacijos numeriu 8 700 55 400** arba parašę laišką elektroniniu paštu [info@post.lt](mailto:info@post.lt).

Taip pat laiškininkas galės būti iškviečiamas ir pristatyti siuntą pakartotinai. Pavyzdžiui, jeigu pristatant registruotąjį laišką ar siuntinį Jūsų nebuvo namuose, laiškininkas paliks informacinį lapelį apie nepristatytą siuntą. O Jums jį radus ir paskambinus minėtuoju telefonu, laiškininkas į namus atvyks ir antrąsyk. Kulniuoti į paštą atsiimti sunkesnio siuntinio irgi nebereiks, jį į namus pristatys mobilusis laiškininkas.

Naujais darbuotojais pasipildžiusi Skambučių centro komanda, kuri priims Jūsų skambučius, jau laukia pirmųjų užsakymų. Priminsime, kad **paskambinus tel. 8 700 55 400 reikia spausti „1“ – „Paslaugos privatiems klientams“, o tada – „2“ – „Mobilusis laiškininkas“**.Operatorius užregistruos iškvietimą. Laiškininko atvykimas į namus nieko nekainuos.Žmonės įprato, kad į namus atvykus laiškininkui galima susimokėti mokesčius ar įsigyti prekių. Aptarnaujant ar teikiant pašto paslaugas namuose, išmokant socialines išmokas, kaip ir dabar žmonėms toliau bus galima pasinaudoti šiomis Lietuvos pašto teikiamomis paslaugomis.Taip pat pašto bei finansinės paslaugos ir toliau bus teikiamos stacionariai – **paslaugų teikimo vietose**. Tai bus dažniausiai prie seniūnijos pastato, kur numatytu laiku antradieniais – šeštadieniais Jūsų lauks laiškininkas.Informaciją apie laiškininko pastovėjimo vietą ir teikiamas paslaugas rasite ant pašto dėžutės, seniūnijoje iškabintuose plakatuose, internete - [www.lietuvospaštas.lt](http://www.lietuvospaštas.lt) arba paskambinę 8 700 55 400.Laiškininkas, atsižvelgus į kiekvieno gyventojo poreikius, bus pasiekiamas trimis skirtingais būdais: įprastai, kaip ir dabar, pristatant į namus spaudą, laiškus ar socialines išmokas, taip pat laiškininko paslaugų teikimo vietoje bei telefonu išsikvietus laiškininką į namus, norint išsiųsti arba atsiimti siuntą.

**Kaimo žmonėms – naujos galimybės**

Išsikviesti mobiliuosius laiškininkus Rokiškio rajone į namus galės buvusių **Jūžintų**, **Rokiškio** **kilnojamojo**, **Kriaunų**, **Kavoliškio** ir **Panemunėlio** **geležinkelio stoties paštų** aptarnauti gyventojai. Juodupės, Kamajų, Obelių, Pandėlio ir Rokiškio paštai gyventojus aptarnaus įprastai. Dėl diegiamų naujovių žmonėms įprastos kasdienės paslaugos galės būti suteiktos kur kas patogiau, kokybiškiau ir tapti prieinamesnės nei iki šiol. Netrukus atokiau gyvenantys, vyresnio amžiaus ar judėjimo negalią turintys žmonės turės vienodas ir visiems prieinamas galimybes pasinaudoti pašto paslaugomis.